ไม่มีการหารือถึงการงดประชุมสภาผู้แทนราษฏรสัปดาห์นี้
นายแพทย์ สุกิจ อัถโถปกรณ์ ที่ปรึกษาประธานสภาผู้แทนราษฎร เปิดเผยถึงสถานการณ์การติดเชื้อโควิด-19 ในบุคลากรของรัฐสภา ว่า ในส่วนของ ส.ส. ไม่มีการแจ้งผู้ติดเชื้อเพิ่มเติม โดยยอดรวมยังเป็น 12 คน คือ ส.ส.พรรคภูมิใจไทย 8 คน, ส.ส.พรรคประชาธิปัตย์ 2 คน และ ส.ส.พรรคพลังประชารัฐ 2 คน ขณะที่ข้าราชการและเจ้าหน้าที่สำนักงานเลขาธิการสภาผู้แทนราษฏร พบเพิ่มอีก 1 ราย รวมเป็น 26 คน อย่างไรก็ตาม ขณะนี้ไม่มีการหารือถึงการงดประชุมสภาผู้แทนราษฏรสัปดาห์นี้ โดยนายชวน หลีกภัย ประธานสภาผู้แทนราษฏร ยังคงนัดประชุมเช่นเดิม ทั้งนี้เคารพ ส.ส.ทุกคนที่จะใช้สิทธิกักตัวเมื่อมีอาการ แต่เชื่อว่า จะไม่มีปัญหากับองค์ประชุม โดยที่ผ่านมาได้หารือกับวิปรัฐบาลแล้ว ยังมั่นใจว่าการประชุมสัปดาห์นี้สามารถเดินหน้าได้ แต่หากมีข้อขัดข้องคงต้องหารือร่วมกันอีกครั้งที่ปรึกษาประธานสภาผู้แทนราษฏร กล่าวถึงข้อสังเกตการตรวจด้วย ATK ที่ผลการติดเชื้อไม่ยืนยัน 100% ทำให้ ส.ส.ที่ตรวจผลเป็นลบ ว่า การตรวจด้วยวิธี ATK ถือว่าเหมาะสมที่สุด เพราะหากจะตรวจเชิงลึกด้วย RT-PCR ต้องใช้ระยะเวลาที่นานกว่า อย่างไรก็ตาม เชื่อว่า ส.ส.ในกลุ่มที่มีความเสี่ยงสัมผัสหรือใกล้ชิดผู้ที่ติดเชื้อโควิด-19 จนถึงปัจจุบัน หากติดเชื้อคงมีอาการแสดงและไม่เข้าร่วมการประชุมในวันที่ 2 กุมภาพันธ์นี้ ดังนั้นถือว่าวางใจระดับหนึ่ง อีกทั้ง ส.ส.ที่มาประชุมต้องตรวจ ATK ก่อนเข้าร่วมประชุม